Els museus, juntament amb les biblioteques i els arxius, han esdevingut i són els llocs i els instruments principals per a la correcta conservació i difusió de la nostra memòria col·lectiva, alhora que permeten un accés directe i idoni al patrimoni nacional i local.
Gràcies a les activitats de recerca i de difusió que desenvolupen, exerceixen una funció pedagògica essencial, íntimament vinculada al desenvolupament cultural dels ciutadans i de les ciutadanes de qualsevol edat i de qualsevol condició.
En l'exercici de les seves funcions, les nostres institucions museístiques contribueixen de manera significativa a la preservació i a l'afirmació de la identitat cultural de Catalunya, alhora que, a través de les seves activitats, també possibiliten una obertura a expressions culturals i artístiques d'altres realitats socioculturals d'arreu del món.
Sens dubte, els museus són un dels marcs més adequats per al nodriment cultural de les col·lectivitats on arrelen, ja que aquesta vocació és consubstancial a la seva raó de ser i està inscrita al bell mig de la seva actuació.
En definitiva, per la seva peculiar naturalesa i manera de funcionar, els museus permeten establir una relació estreta i privilegiada entre el món de la cultura, de l'educació i de l'oci, alhora que afavoreixen la cohesió social, el desenvolupament cultural i econòmic, l'estímul de la creativitat i el creixement de la pràctica cultural de la societat.
Conscient d'aquest potencial i del lloc rellevant que els museus ocupen en el si del sistema cultural català, el Govern de Catalunya vol contribuir decisivament al seu sosteniment i desenvolupament, i a l'increment de la seva projecció nacional i internacional.
Amb aquest noble objectiu, la voluntat del Govern de Catalunya és treballar de manera tenaç per trobar sempre la complicitat i la col·laboració tant de les administracions locals del país, amb les quals comparteix interessos i responsabilitats en aquest camp, com de la resta d'institucions, públiques i privades, que són titulars dels museus.
D'altra banda, vol fer-ho també sempre amatent a l'expressió de les necessitats i de les expectatives del sector museístic del país, propiciant el diàleg amb els professionals que l'integren i les associacions professionals i els organismes que el representen.
La voluntat de compromís del Govern de Catalunya amb els museus del país pren forma i s'articula mitjançant aquest document, intitulat Museus 2030.
Pla de Museus de Catalunya, en què es defineixen els principals reptes que encara aquest important sector de la nostra cultura i, alhora, s'estructura el conjunt de línies i de programes d'actuació que han de permetre donar-los resposta a curt i mitjà termini.
Tanmateix, i atès el seu particular procés de gestació i les propostes de revisió i de canvi de l'actual esquema organitzatiu dels museus del país que integra, el document aspira a esdevenir una veritable estratègia nacional de museus, feta amb visió de futur i amb l'ambició de suscitar i aconseguir un ampli consens polític i institucional, que possibiliti anar més enllà d'una legislatura.
Així, el document presenta una visió del que han de ser els museus catalans del segle XXI, amb un horitzó mínim de deu anys i, alhora, proposa una nova articulació de l'actual sistema museístic nacional definit en la Llei de museus de 1990 per adaptar-lo al nou context econòmic, social, polític i cultural del país i als reptes als quals han de fer front aquestes institucions.
Tant un objectiu com l'altre han estat discutits i àmpliament consensuats amb el sector i, entre altres paràmetres, tradueixen la voluntat del Govern d'aprofundir i d'eixamplar la vocació social dels museus, la recerca de l'equilibri territorial en la seva implantació i el desig d'incrementar la seva projecció a escala nacional i internacional.
L'esforç per aconseguir un document d'aquestes característiques ha estat enorme i ha reclamat la participació de nombroses persones i institucions, sobretot del sector museístic i cultural del país, per la qual cosa vull agrair l'esforç i la dedicació de totes elles i, en especial, de l'equip de treball de la Direcció General d'Arxius, Biblioteques, Museus i Patrimoni, i més concretament del Servei de Museus i de Protecció de Béns Mobles, que, a cada moment, ha comptat amb el suport i l'assessorament de la Junta de Museus de Catalunya i del Consell Nacional de la Cultura i les Arts.
En un moment en què la nostra nació aspira a assolir el ple exercici de la seva sobirania, el ferm compromís de la Generalitat de Catalunya amb els museus i la cultura del país esdevé una aposta estratègica de primer ordre.
L'accés a la cultura és un dret universal i alhora és essencial per al desenvolupament de les nacions i de la seva vitalitat democràtica; i els museus, sens dubte, hi contribueixen decisivament.
Conseller de Cultura de la Generalitat de Catalunya